《闻赤松舒道士下世》
唐代·贯休

地变贤人丧，疮痍不可观。一闻消息苦，千种破除难。

阴骘那虚掷，深山近始安。玄关评兔角，玉器琢鸡冠。

傲野高难狎，融怡美不殚。冀迎新渥泽，遽逐逝波澜。

蜕壳埋金隧，飞精驾锦鸾。倾摧千仞壁，枯歇一株兰。

仙庙诗虽继，苔墙篆必鞔。烟霞成片黯，松桂著行乾。

影拄溪流咽，堂扃隙月寒。寂寥遗药犬，缥缈想琼竿。

伊昔相寻远，留连几尽欢。论诗花作席，炙菌叶为盘。

彭伉心相似，承祯趣一般。琴弹溪月侧，棋次砌云残。

倏忽成千古，飘零见百端。荆囊春浩浩，吴越浪漫漫。

已矣红霞子，空留白石坛。无弦亦须绝，回首一长叹。

作者简介：贯休（832～912），俗姓姜，字德隐，婺州兰溪（今浙江兰溪市游埠镇仰天田）人。唐末五代前蜀画僧、诗僧。七岁出家和安寺，日读经书千字，过目不忘。唐天复间入蜀，被前蜀主王建封为“禅月大师”，赐以紫衣。贯休能诗，诗名高节，宇内咸知。尝有句云：“一瓶一钵垂垂老，万水千山得得来，”时称“得得和尚”。有《禅月集》存世。亦擅绘画，尤其所画罗汉，更是状貌古野，绝俗超群，笔法坚劲，人物粗眉大眼，丰颊高鼻，形象夸张，所谓“梵相”。在中国绘画史上，有着很高的声誉。存世《十六罗汉图》，为其代表作。